**LATVIEŠI DOMINĒ NĀCIJU KAUSĀ**

Piektdien, 13. janvārī, Siguldas Bobsleja un kamaniņu trasē norisinājās Nāciju kausa sacensības, kas ir kvalifikācija VIESSMANN Pasaules kausa 6.posma pamatsacensībām.

Nāciju kausa sacensībās vīriešu konkurencē uzvarēja Inārs Kivlenieks (48.909), apsteidzot austrieti Dāvidu Gleišeru (+0.073) un itāli Kevinu Fišnalleru (+0.115), savukārt Artūrs Dārznieks ierindojās ceturtajā vietā, nepilnas sešas sekundes simtdaļas aiz bronzas godalgas, bet Kristapam Mauriņam 11. vieta. Visi trīs Latvijas sportisti svētdien startēs 6. Viessmann Pasaules kausa posmā.

Sieviešu konkurencē trešā vieta Kendijai Aparjodei, kura par nieka sešām sekundes tūkstošdaļām apsteidza komandas biedreni Ullu Zirni. Uzvaru izcīnīja Krievijas kamaniņbraucēja Viktorija Demčenko (42.323), otrās vietas ieguvēju Martinu Koheri no Šveices apsteidzot par četrām sekundem simtdaļām. Mūsu jaunās sportistes Elīna Žurzdiņa un Kate Keita Fārenhorste attiecīgi ierindojās 17. un 24. vietā.

Divnieku ekipāžu konkurencē ātrākie finišā bija Krievijas pārstāvji Vladislavs Južakovs/Jurijs Prohorovs (42.270), otrajā vietā čehi Antoņins un Lukas Brozi (+0.108), bet trešajā vietā Latvijas jaunākā ekipāža Kristens Putins/Imants Marcinkēvičs (+0.186), kuri pēc finiša atzina, ka aizvadījuši savu labāko braucienu Siguldas trasē šajā sezonā.

Vērtējot šodienas startus, Latvijas izlases galvenais treneris Kaspars Dumpis atzīst: ”Visi, kuriem bija pa spēkam tikt uz pasaules kausa pamatsacensībām, to arī izdarīja. Taču nelielas kļūdiņas pieļāva visi, tātad rezerves, uz ko tiekties mums ir. Jācer, ka pirmais stress šodien ir pārvarēts un labi veiksies rīt.”

Līdz ar to VIESSMAN Pasaules kausa 6.posma sacensībās mūsu komandu sieviešu konkurencē pārstāvēs Elīza Cauce, Kendija Aparjode, Ulla Zirne, vīriešiem - Riks Kristens Rozītis, Inārs Kivlenieks, Artūrs Dārznieks, Kristaps Mauriņš, bet divnieku ekipāžām Andris Šics/Juris Šics, Oskars Gudramovičs/Pēteris Kalniņš un Kristens Putins/Imants Marcinkēvičs.

Rezultāti, vīriešu 1x (29 sportisti)

1. Kivlenieks I. 48,909

2. Gleišers D. (Austrija) +0,073

3. Fišnallers K.(Itālija) +0,115

4. Dārznieks A. +0,171

…11. Mauriņš K. (visi Latvija)+0,423.

Sievietes (27 sportistes)

1. Demčenko V. (Krievija) 42,323
2. Kočer M (Šveice) +0,040
3. Aparjode K. + 0,115
4. Zirne U. +0,121

..17.Žurzdiņa E. +0,919

24. Fārenhorsta K.K. (visas Latvija) +1,620.

Vīriešu 2x ( 16 ekipāžas)

1. Južakovs V./Prohorovs J. (Krievija) 42,270
2. Broz L./Broz A. (Čehija) +0,108
3. Putins K./Marcinkēvičs I.(Latvija) +0,186.

Sestdien, 14.janvārī sacensības turpināsies ar VIESSMANN Pasaules kausa 6.posmu, kur startēs vīriešu divnieku ekipāžas un sievietes, bet svētdien 15.janvārī uz startu dosies vīriešu vieninieki un komandu stafetes dalībnieki. VIESSMANN Pasaules kausa 6.posma rezultāti būs pieejami pēc katra brauciena www.fil-luge.org un [www.kamanas.lv](http://www.kamanas.lv).

VIESSMANN Pasaules kausa 6.posma un BMW Sprinta Pasaules kausa 3.posma sacensību programma:

**Sestdiena, 14.janvāris**

plkst.8:40 – 1.brauciens divvietīgajām ekipāžām

plkst.9:50 – 2.brauciens divvietīgajām ekipāžām

plkst.11:10 – 1.brauciens sievietēm

plkst.12:30 – 2.brauciens sievietēm

Apbalvošanas ceremonija

**Svētdiena, 15.janvāris**

Plkst.9:20 – 1.brauciens vīriešiem

Plkst.10:55 – 2.brauciens vīriešiem

Plkst.12:20 – BMW Sprinta Pasaules kauss divvietīgajām ekipāžām

Plkst.12:55 – BMW Sprinta Pasaules kauss sievietēm

Plkst.13:35 - BMW Sprinta Pasaules kauss vīriešiem

Plkst.14:45 – komandu stafete sadarbībā ar BMW

Apbalvošanas ceremonija

Informāciju sagatavoja:

Latvijas Kamaniņu Sporta federācija

lksf@latnet.lv

www.kamanas.lv

